Р Е Ц Е Н З И Я

**на дисертационния труд на Светослава Наскова Пейчева-Пенчева**

**„Шаманизмът в корейските традиционни изкуства (танци, театър с маски и народни игри)”**

**за присъждане на образователната и научна степен „доктор” по научна специалност „Литература на народите на Европа, Америка, Африка, Азия и Австралия”**

Рецензент: проф. дфн Александър Федотов

Обект на изследването в дисертационния труд на Светослава Пейчева-Пенчева е корейският шаманизъм, който заема важно място не само в рамките на традиционната корейска култура, но е органична част от богатия културен живот на съвременна Република Корея в неговото духовно измерение. Нещо повече, както се предполага, шаманизмът е най-старият верски феномен, пренесен на територията на Корейския полуостров още от древните заселници.

Като такъв шаманизмът е обект на внимание от страна на много корейски и чужди учени. Какво ново откриваме в тази дисертация? В нея за първи път шаманизмът се изследва през призмата на неговата контаминация с народните обичаи и фолклорния театър. Затова и дисертантът обръща внимание както на историческите свидетелства за корейския шаманизъм, така на съвременното му развитие. Този подход позволи на докторанта да опише реалното състояние на корейския шаманизъм в цялата му палитра – от сакралното до профанното.

Ще спомена също така, че това изследване е първо по рода си у нас и затова напълно логично повдига и по-общи въпроси и се обръща към по-общи теми и деноминации, отдавна описани и решени в световната научна литература. Това води и до известна дескрептивност в настоящето изследване, което донякъде е неминуема поради пионерския характер на дисертацията.

Изследванието в съвременната му част е валидно за Република Корея. Ситуацията в Корейската народнодемократична република понастоящем не ни позволява да правим подобни проучвания. Към това трябва да добавим и наложената забрана върху всякаква верска активност в КНДР и категоричен отказ от традиционните вярвания и култове.

Дисертацията е в обем от 213 страници и съдържа увод, три глави, заключение, приложения, библиография и илюстрации. Дисертационният труд е добре структуриран и представлява завършено изследване, което се характеризира с комплексност, цялостност и аналитичност.

След заявените в увода насоки на изследването в първата глава докторантът се обръща към понятието шаманизъм, като дава кратко и точно описание на този верски феномен и обяснява защо той намира толкова благоприятна среда в корейското общество. Точно и правилно се посочват основните характеристики на традиционния корейски социум и мястото на ритуалната практика в неговото ежедневие.

В тази глава дисертантът обяснява естествената връзка между шаманизма и такива форми на народната култура на корейците като танци, театър с маски и игри.

Бих искал да попитам Светослава Пейчева-Пенчева – дали тя има някакво обяснение за това, че измежду многото алтайски народи като че ли само корейците успяват да свържат шаманизма с народните си игри и забавления? Това е моят първи въпрос към нея.

Светослава Пейчева-Пенчева има заслугата и за анализа на корейските танци, представленията с маски и народните игри, което не е правено досега в българската кореистика. В изследването си тя стъпва както върху корейски текстове, като тръгва още от най-известните корейски историографски творби *Самгук Юса* и *Самгук саги,* така и върху документалните свидетелства за богатия корейски танцов и зрелищен фолклор. Тя е добре запозната с научната литература по дадена проблематика, написана от корейски и чужди автори. Заслужено е обяснимо на първо място сред корейските учени тя да посочи Чон Кьонг-ук – автора на монографията „Корейски танцови представления с маски: история и структура” (Сеул, 2005), както и на редица други изследвания в тази област.

Светослава Пейчева-Пенчева има право да отбележи, че напоследък в Република Корея местните вярвания се възраждат, като в това се усеща активната намеса на самата държава. На държавно ниво акцентът се поставя върху всичко, което може да бъде определено като „чисто корейско” като контрапункт на китайското културно влияние.

В същата глава докторантът закономерно се обръща и към корейските шамански божества и духове. Този пантеон е много сложен и изучаването му изисква голяма прецизност предвид различния статут на въпросните божества и духове – от общонационален през регионален до местен или локален.

Известно е, че днешните граждани на Република Корея в по-голямата си част са будисти и християни. Вторият ми въпрос се състои в следното: защо и едните, и другите до ден днешен продължават да тачат множеството духове, толкова характерни за анимизма и шаманизма?

Намирам за пълно и описанието на шаманите в Корея, което докторантът направи в първата глава. Светослава Пейчева-Пенчева, подир много свои предшественици-изследователи, ги дели на две основни категории – избрани и наследствени. Тя анализира представителите на двете категории, сравнява ги, за да изведе основните разлики и прилики помежду им. Обединяващото между тях е да бъдат медиатори между човешкия свят и отвъдния такъв.

В първата, много съдържателна глава, авторът анализира шаманските ритуали *кут* с оглед тяхната организация и предназначение. По време на изпълнение на тези ритуали звучи музика, пеят се песни, играят се танци и се изпълняват акробатични номера.

Анализът на танците по време на *кут* дава на докторанта основание да направи следния извод: танцът се използва за призоваване на божествата. Танцът трябва да умилостиви и да удовлетвори желанията на божествата. Освен това, с танца шаманът изпраща духовете в края на ритуала и прокужда злите сили. Така се открива полифункционалност на шаманските танци.

Втората глава на дисертацията разглежда и анализира корейските традиционни танци. Разбираемо е дисертантът да успореди танца и играта и да посегне към прочутата монография на Йохан Хьойзинха „Homo Ludens”. Светослава Пейчева-Пенчева изследва корейските танци с оглед съдържащите се в тях шаманиски елементи, като във фокуса на нейното внимание в тази глава, за разлика от първата, са погребалните танци.

В тази част от своята дисертация авторът обвързва шаманизма с будизма и конфуцианството през призмата на тяхното влияние върху традиционната корейска култура. Струва ми се обаче, че някои от направените изводи не се основават върху достатъчно репрезентативни данни и факти: извън всякакво съмнение например, че в историческа ретроспекция будизмът, даоизмът и конфуцианството оставят значително по-важна следа в традиционната корейска култура в сравнение с шаманизма.

Затова изводът от рода „корейският танц се е зародил от древните шамански вярвания” надали може да бъде подкрепен с напълно убедителни доказателства. Не бива да забравяме, че шаманизмът продължава и надгражда по-стари верски традиции, а танцът като архетип е един от най-древните културни феномени при всички етноси.

Впрочем, анализът на корейското танцово изкуство, направен във втората глава, е логически построен и се интегрира в цялостното изследване.

В третата глава авторът фокусира вниманието си върху народните игри и представленията с маски. Светослава Пейчева-Пенчева дешифрира много важно за разбирането на корейското театрализирано изкуство понятие *нори*, което произлиза от глагола „играя, забавлявам се”. Тук са представени основните и характерните особености на представленията с маски, които комически отразяват социалната действителност. Наред с това, както отбелязва дисертантът, тези представления се изпълняват и като елемент от ритуали с присъщи на тях шамански черти.

Знае се, че корейските маски имат различно предназначение. Дисертантът подробно анализира особеностите на маските, разглежда и описва техните основни видове и предназначението им. Като повечето културни елементи в рамките на традиционната корейска култура, маските също носят полисемантична натовареност. Техният символизъм е сложен, а шаманското начало в тях е ясно различимо.

Авторът прави справедлив извод, че ритуалните маски имат преди всичко защитна функция: те плашат и отблъскват злите духове.

Всички кореисти знаят за известната *хянга* „Чхойонга”, в която се разказва за Чхойон – син на морския дракон, който успява да пропъди духа на едрата шарка, приел неговия облик и излъгал вероломно неговата съпруга. Чхойон се почита като един от първите корейски шамани, а оттогава насетне негови маски се поставят над входните врати на хорските къщи, за да пропъждат злите духове.

Важно място в тази глава е отделено и на народните игри. Като анализира такива корейски игри, авторът открива и в тях шамански елементи. Известно е, че в миналото корейското общество е изключително аграрно, затова изводът, че корейските колективни игри проилизат от древните селски ритуари (молитви за плодородие, за успешна година и за отблъскване на зли духове) е напълно оправдан.

Представленията с маски и танците се разглеждат в историческа ретроспекция, прави се преглед и на днешното им състояние. В Република Корея такива представления събират много почитатели. Аз самият многократно съм имал възможност в различни корейски провинции да гледам подобни представления. Това е много древна традиция.

Светослава Пейчева-Пенчева проследява нейното начало още от периода на Трите кралства, когато се поставят основите на театъра с маски като вид изкуство. Анализира се използването на конкретни маски, включително и на споменатия от мен Чхойон, а също така на различни атрибути, в това число и онези от тях, с които се цели прогонването на злите духове.

Правилно се отбелязва, че в Корея шаманите рядко си слагат животински кожи като костюми, но такива случаи успоредяват корейските и сибирските шамани и ни подсказват за корените на корейския шаманизъм. Както казах в началото на тази рецензия, началото на корейския шаманизъм трябва да се търси в прародината на северния корейски етнически субстрат. А какво мисли по този повод Светослава Пейчева-Пенчева?

По същия начин дисертантът проследява появата и развитието на народните игри, като за целта използва исторически свидетелства още от времето на Трите кралства. Тук имам предвид двата известни стенописа от Гробницата на борците и от Гробницата на танцьорите в Когурьо.

През периода на династиите Корьо и Чосон се появяват нови игри, като продължават да се изпълняват и старите такива. Справедливо се отбелязва, че с течение на времето религиозното или верското начало в игрите избледнява и отстъпва пред развлекателното и забавното начало.

Заключението на дисертацията е стегнато и се базира върху направения в главите същностен анализ. В народните танци, представленията с маски и игрите се установява наличието на важни шамански елементи. В тях са открити и ексцерпирани шамански мотиви, символи и образи както в миналото, така и днес.

Дисертацията е снабдена с четири важни приложения, богат илюстративен материал и добре направена библиография.

По темата на дисертацията Светослава Пейчева-Пенчева има шест публикации на хартиен носител и една публикация в интернет-пространството.

Авторефератът е направен според академичните изисквания.

Нямам общи публикации с автора на дисертационния труд.

Всичко казано от мен дотук ми дава сериозни основания да приканя членовете на журито да присъдят на Светослава Пейчева-Пенчева образователната и научна степен „доктор” по научна специалност „Литература на народите на Европа, Америка, Африка, Азия и Австралия”

